Diari Oficial de la Generalitat Valenciana


Sumari del DOGV 9992, del 25-11-2024 (2024/11759)

RESOLUCIÓ de 8 de novembre de 2024, del Rectorat, per la qual es publica el Reglament de permanència per als estudis universitaris oficials de grau i màster de la Universitat Jaume I.
---------------------------------------------------------------------------------------------------------------------------------------------------------------------------------------

### Dades del document

Número de DOGV
:   9992

Data del DOGV
:   25-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11699

CVE
:   SDFN-Q-0920-06152

Data del document
:   08-11-2024

Organisme emissor
:   Universitat Jaume I de Castelló

Tipus de document
:   Resolució

En l’exercici de les competències que li confereixen els Estatuts de la Universitat Jaume I, aprovats pel Decret 95/2021, de 9 de juliol, del Consell de la Generalitat, i de les competències atribuïdes pels articles 50. 51 i 52 de la Llei Orgànica 2/2023, de 22 de març, del sistema universitari.

De conformitat amb l’article 33 de la Llei orgànica 2/2023, de 22 de març, del sistema universitari i amb el Reial decret 822/2011, de 28 de setembre.

Vist l’acord adoptat pel Consell de Govern d’aquesta universitat, en la sessió ordinària número 9, de 28 d’octubre de 2024, pel qual s’aprova el Reglament de permanència per als estudis universitaris oficials de grau i màster de la Universitat Jaume I.

Vist l’acord d’aprovació del citat reglament del Consell Social de la Universitat Jaume I, adoptat en la reunió número 122 del Ple, de data 4 de novembre de 2024,

RESOLC

Ordenar la publicació del Reglament de permanència per als estudis universitaris oficials de grau i màster de la Universitat Jaume I, en els termes establits en l’annex I.

Castelló de la Plana, 8 de novembre de 2024

Eva Alcón Soler

Rectora

*Reglament de permanència per als estudis universitaris oficials de grau i màster de la Universitat Jaume I*

(Aprovat en la sessió núm. 9 del Consell de Govern, de 28 d’octubre de 2024, i pel Consell Social núm. 122, de 4 de novembre de 2024)

PREÀMBUL

La implantació a la Universitat Jaume I dels estudis universitaris oficials de grau i màster (regulats pel Reial decret 822/2011, de 28 de setembre) fa indispensable el desenvolupament d'una reglamentació que regule, entre altres qüestions, el progrés i la permanència de l'estudiantat.

Amb la finalitat de donar resposta a la demanda social d'utilització racional dels recursos públics, i en virtut de l'autonomia que confereix a les universitats l'article 3.3.*l)*  de la Llei orgànica 2/2023, de 22 de març, del sistema universitari, per a l'admissió, règim de permanència i validació dels coneixements de l'estudiantat; i de conformitat amb l'article 7.1, apartats *b*) i*u)*  del Reial decret 1791/2010, pel qual s'aprova l'Estatut de l'estudiant universitari, on s'arreplega la necessitat que l'estudiantat matriculat dispose de l'adequada informació oficial sobre l'horitzó temporal en què es concretarà la permanència a la Universitat Jaume I i altres aspectes acadèmics i administratius rellevants, s'elaboren aquestes normes de permanència de l'estudiantat de la Universitat Jaume I que busquen combinar de manera equilibrada el dret a rebre educació superior amb l'aprofitament racional dels fons públics destinats a la formació universitària, que les universitats tenen la responsabilitat d'utilitzar eficaçment, i el compromís de l'estudiantat de realitzar una labor intel·lectual pròpia de la seua condició amb el suficient aprofitament per a aconseguir els necessaris objectius de qualitat i excel·lència.

D'acord amb l'article 47.2.*f)*  de l’esmentada Llei orgànica del sistema universitari, l'article 4.c) de la Llei 2/2003, de 28 de gener, de la Generalitat, de consells socials de les universitats públiques valencianes i l'apartat 1.*b)*  de l'article 40 dels Estatuts de la Universitat Jaume I, el present Reglament de permanència haurà de ser aprovat pel Consell Social, amb l'informe previ del Consell d'Universitats, a proposta del Consell de Govern de la Universitat Jaume I.

CAPÍTOL I

*Disposicions generals*

*Article 1. Objecte i àmbit d’aplicació*

El present reglament té com a objecte regular el règim de permanència de l’estudiantat matriculat a la Universitat Jaume I en els estudis universitaris oficials de grau, màster i doctorat, en qualsevol de les modalitats de docència, presencial, virtual o híbrida. En el cas dels estudis interuniversitaris, s’atendran les disposicions que s’expressen en el conveni.

*Article 2. Modalitats de matrícula*

1. L'estudiantat pot matricular-se en els estudis universitaris oficials que s'imparteixen a la Universitat Jaume I amb una dedicació a l'estudi a temps complet o a temps parcial, d'acord amb les limitacions, terminis i requisits que s'establisquen en les normes de matrícula.

2. El règim de dedicació ordinari de l'estudiantat de la Universitat Jaume I és el de temps complet.

3. L'estudiantat que, per causes justificades, desitge realitzar estudis a temps parcial ha de presentar, en el termini establit, una sol·licitud electrònica acreditant els motius que li impedeixen realitzar els estudis a temps complet. Són motius per a realitzar estudis a temps parcial les necessitats específiques de suport educatiu, la situació laboral de l'estudiantat, les funcions de representació estudiantil, ser esportista d'alt nivell, la conciliació familiar, la simultaneïtat d'estudis i altres motius degudament justificats segons el criteri de la Comissió de Permanència.

4. Durant el mateix curs acadèmic no poden autoritzar-se canvis en la modalitat de matrícula.

CAPÍTOL II

*Estudis de grau*

*Article 3. Matrícula en els estudis de grau (annex I)*

1. L'estudiantat de grau de nou ingrés, independentment del règim de dedicació, ha d'ajustar la seua matrícula al que es disposa en la legislació autonòmica a aquest efecte. En segon i posteriors cursos no pot matricular-se d'un nombre de crèdits inferior a 30 ni superior a 72 (entre 36 i 84 crèdits en el cas d'estudiantat matriculat en un programa de doble titulació) excepte en el cas que li quede un nombre inferior de crèdits per a finalitzar els estudis.

2. L'estudiantat de grau a temps parcial, en segon i posteriors cursos, no pot matricular-se d'un nombre de crèdits inferior a 24 ni superior a 48 (entre 30 i 60 crèdits en el cas d'estudiantat matriculat en un programa de doble titulació), excepte en el cas que li quede un nombre inferior de crèdits per a finalitzar els estudis.

*Article 4. Permanència en primer curs*

1. L'estudiantat matriculat per primera vegada en el primer curs d'un estudi de grau a la Universitat Jaume I ha de superar un mínim del 20% del total de crèdits matriculats.

2. L'estudiantat que no supere este mínim, només podrà matricular-se, en el curs acadèmic següent en el qual es matricule, d'assignatures de primer curs.

3. A aquests efectes, les assignatures reconegudes o de caràcter extracurricular no comptabilitzen com a assignatures superades, excepte les cursades en un programa d'intercanvi.

4. A l'estudiantat de nou ingrés per preinscripció amb 30 o més crèdits reconeguts no se li aplica permanència, sinó que es considera com el primer any de rendiment.

*Article 5. Rendiment acadèmic*

1. L'estudiantat que es matricule per segona vegada o posteriors en un mateix grau de la Universitat i que durant dos anys acadèmics consecutius no supere almenys el 50% dels crèdits matriculats en cadascun d'aquests dos anys, ha de romandre un curs acadèmic sense matricular-se.

2. No s'aplicaran estes normes de permanència a l'estudiantat que haja superat el 80% dels crèdits del pla d'estudis.

3. A aquest efecte, les assignatures reconegudes o de caràcter extracurricular no comptabilitzen com a assignatures superades, excepte les cursades en un programa d'intercanvi.

CAPÍTOL III

*Estudis de màster*

*Article 6. Matrícula en els estudis de màster (Annex II)*

1. L'estudiantat de màster de nou ingrés, en règim de dedicació completa, ha de matricular-se d'entre 41 i 60 crèdits ECTS; i en règim de dedicació a temps parcial, ha de matricular-se d'entre 6 i 40 crèdits ECTS.

2. En segon i posteriors cursos l'estudiantat, independentment del règim de dedicació, s'haurà de matricular d'entre 12 i 60 crèdits ECTS, excepte en el cas que li queden un nombre inferior de crèdits per a finalitzar els estudis.

*Article 7. Permanència i rendiment*

1. L'estudiantat que durant dos anys acadèmics consecutius no supere almenys el 40% dels crèdits matriculats ha de romandre un curs acadèmic sense matricular-se o formalitzar la preinscripció en un estudi de màster diferent, que tinga oberta la matrícula, sempre que compte amb els requisits d'accés necessaris.

2. No s'aplicaran aquestes normes de permanència a l'estudiantat que haja superat el 80% dels crèdits del pla d'estudis.

3. A este efecte, les assignatures reconegudes o de caràcter extracurricular no comptabilitzen com a assignatures superades, excepte les cursades en un programa d'intercanvi.

CAPÍTOL IV

*Disposicions comunes en els estudis de grau i màster*

*Article 8. Nombre màxim de convocatòries*

1. L'estudiantat pot presentar-se a l'avaluació d'una assignatura com a màxim dos vegades per curs acadèmic.

2. El nombre màxim de convocatòries per assignatura a que té dret l'estudiantat és de quatre. Si esgota les quatre convocatòries, l'estudiantat únicament disposa de dues convocatòries addicionals.

3. L'anul·lació de convocatòria és automàtica si en l'acta d'avaluació corresponent consta la qualificació «no presentat» / «no presentada».

*Article 9. Estudiantat amb necessitats específiques de suport educatiu*

1. La Universitat Jaume I promourà l'efectiva adequació d'estes normes de permanència i rendiment a les necessitats de l'estudiantat amb necessitats específiques de suport educatiu per mitjà de la valoració de cada cas concret i l'adopció de les mesures específiques adequades.

2. A aquests efectes, es faculta la Comissió de Permanència per a valorar cada cas concret i adoptar les mesures que resulten pertinents.

*Article 10. Causes d’exempció*

Les malalties greus o qualsevol altra causa de força major, justificades documentalment, poden ser causa d’exempció total o parcial del compliment d’aquestes normes. L’estudi i dictamen de les peticions correspon a la Comissió de Permanència, que ha d’informar d’aquestes qüestions la Comissió d’Assumptes Universitaris del Consell Social.

*Article 11. Comissió de Permanència*

1. A la Universitat Jaume I es constitueix una Comissió de Permanència per a tractar i resoldre les qüestions relacionades amb l'aplicació d'aquest Reglament en estudis de grau i màster.

2. La Comissió de Permanència està formada per les persones següents:

a) El vicerector o vicerectora competent en estudiantat, que la presideix.

b) El vicerector o vicerectora competent en estudis.

c) El vicerector o vicerectora competent en professorat.

d) Un tècnic o tècnica del Servei de Gestió de la Docència i Estudiants, que actua com a secretari o secretària.

e) El secretari o secretària del Consell Social.

f) Els degans o deganes de les facultats i el director o directora de l’ESTCE.

g) Dos representants de l'estudiantat, un d'estudis de grau i un altre d'estudis de màster, proposats pel Consell de l'Estudiantat, que no siguen sol·licitants de la permanència.

3. Són funcions de la Comissió de Permanència les següents:

a) Resoldre les sol·licituds d'exempció d'aquest Reglament.

b) Valorar, en cada cas, les mesures que resulten pertinents per a l'estudiantat amb discapacitat.

c) Proposar, si ho estima oportú, la reforma d'aquestes normes.

d) Resoldre les consultes que sorgisquen de l'aplicació i interpretació del present Reglament, així com proposar les disposicions que siguen necessàries per al seu desenvolupament.

e) Dur a terme el seguiment de l'aplicació d'aquestes normes i informar el Consell de Govern i el Consell Social.

*Article 12. Recursos*

Contra les resolucions de la Comissió de Permanència les persones interessades poden interposar un recurs d’alçada davant el Rectorat de la Universitat en el termini d’un mes comptador des de l’endemà de la recepció de la notificació corresponent, d’acord amb els articles 121 i 122 de la Llei 39/2015, d’1 d’octubre, del procediment administratiu comú de les administracions públiques.

DISPOSICIÓ DEROGATÒRIA

*Única. Derogació normativa*

Queda derogado el Reglament de permanència per als estudis universitaris oficials de grau i màster de la Universitat Jaume I aprovada pel Consell de Govern núm. 1, de 26 de gener de 2023, i pel Consell Social núm. 115, de 28 d’abril de 2023.

DISPOSICIÓ FINAL

*Única. Entrada en vigor*

1. El present reglament entrarà en vigor l'endemà de la seua publicació en el *Diari Oficial de la Generalitat Valenciana*.

2. Les modificacions introduïdes per acord del Consell de Govern en la sessió núm. 9, de 28 d’octubre de 2024 entraran en vigor l'endemà de la publicació en el *Diari Oficial de la Generalitat Valenciana.*

ANNEX I

*Nombre de crèdits màxims i mínims de matrícula en els estudis de grau*

(Art. 3 del Reglament de permanència)

|  |  |  |
| --- | --- | --- |
| *ESTUDIANTAT* | *NOMBRE DE CRÈDITS DE MATRÍCULA* | *PROGRAMA DOBLE TÍTOL (PDT)* |
| De nou ingrés per preinscripció | Temps complet:  60 crèdits  Temps parcial:  entre 24 i 30 crèdits | Temps complet:  72 crèdits  Temps parcial:  entre 30 i 36 crèdits |
| De segon i posteriors cursos, trasllats i adaptació al grau | Temps complet:  entre 30 i 72 crèdits  Temps parcial:  entre 24 i 48 crèdits | Temps complet:  entre 36 i 84 crèdits  Temps parcial:  entre 30 i 60 crèdits |

  

ANNEX II

*Nombre de crèdits màxims i mínims de matrícula en els estudis de màster*

(Art. 6 del Reglament de permanència)

|  |  |
| --- | --- |
| *ESTUDIANTAT* | *NOMBRE DE CRÈDITS DE MATRÍCULA* |
| De nou ingrés per preinscripció | Temps complet:  Mínim: a partir de 41  Màxim: 60 (i amb el vistiplau del coordinador/a, fins 20% addicional dels crèdits del màster per curs acadèmic)  Temps parcial: entre 6 i 40 crèdits |
| De segon i posteriors cursos i trasllats | Temps complet i temps parcial:  entre 12 i el nombre de crèdits necessaris per a completar el pla d’estudis |